טור מנוקד אורח חיים קעח


טור

בְּנֵי חֲבוּרָה שֶׁהָיוּ מְסֻבִּים וְיָצְאוּ מִמְּסִבָּתָן לְבֵית הַכְּנֶסֶת אוֹ לְבֵית הַמִּדְרָשׁ, אִם הֵסֵבּוּ עַל דְּבָרִים שֶׁאֵין טְעוּנִין בְּרָכָה לְאַחֲרֵיהֶם בִּמְקוֹמָן, מִיָּד כְּשֶׁשִּׁנּוּ מְקוֹמָן מֵחֶדֶר לְחֶדֶר, אִם רוֹצִין לֶאֱכֹל שָׁם, צְרִיכִין לְבָרֵךְ בְּרָכָה רִאשׁוֹנָה עַל מַה שֶׁרוֹצִים לֶאֱכֹל, אֲבָל אֵינָן צְרִיכִין לְבָרֵךְ בְּרָכָה אַחֲרוֹנָה עַל מַה שֶׁאָכְלוּ, דְּשִׁנּוּי מָקוֹם חָשׁוּב כְּמוֹ הֶסֵּחַ הַדַּעַת, וְהֶסַּח הַדַּעַת מַזְקִיק בְּרָכָה רִאשׁוֹנָה עַל מַה שֶׁרוֹצֶה לֶאֱכֹל, אֲבָל לְמַפְרֵעַ עַל מַה שֶׁאָכַל כְּבָר לֹא. אֲבָל אִם שִׁנּוּ מְקוֹמָן בְּחֶדֶר אֶחָד מִזָּוִית זוּ לְזָוִית אַחֶרֶת, אֵין צְרִיכִין לְבָרֵךְ.

וְאִם הָיְתָה מִסִּבָּתָן עַל דָּבָר שֶׁצָּרִיךְ בְּרָכָה לְאַחֲרָיו בִּמְקוֹמוֹ - דְּהַיְנוּ: לָרַשְׁבָּ"ם שִׁבְעַת הַמִּינִין, וּלְרִ"י דַּוְקָא מִין דָּגָן. לְרַבֵּנוּ שְׁמוּאֵל בַּר מֵאִיר - אֵין צְרִיכִין לְבָרֵךְ כְּשֶׁשִּׁנּוּ מְקוֹמָם, וּלְרִ"י - צְרִיכִין לְבָרֵךְ, אֶלָּא אִם כֵּן הִנִּיחוּ שָׁם מִקְּצָת הַחֲבֵרִים, וַאֲדוֹנִי אֲבִי הָרֹא"שׁ זַ"ל הִסְכִּים לְדַעַת רַשְׁבָּ"ם. וּלְעִנְיַן דְּבָרִים הַטְּעוּנִין בְּרָכָה לְאַחֲרֵיהֶם בִּמְקוֹמָן כָּתַב כְּרִ"י דַּוְקָא פַּת וּמִינֵי דָּגָן.

כָּתַב הָרַב רַבֵּנוּ יוֹם טוֹב בְּר' יְהוּדָה: אָדָם שֶׁנִּזְכַּר בְּתוֹךְ הַסְּעוּדָה שֶׁלֹּא הִתְפַּלֵּל, וְעָמַד וְהִתְפַּלֵּל, כְּשֶׁהוּא חוֹזֵר צָרִיךְ לִטֹּל יָדָיו וּלְבָרֵךְ בִּרְכַּת הַמּוֹצִיא, הוֹאִיל וּצְלוּיֵי וּמֵיכַל בַּהֲדֵי הֲדָדִי לֹא אֶפְשָׁר, כִּדְאִיתָא בְּפֶרֶק כִּסּוּי הַדָּם: 'מִשִּׁתְיָא וּבְרוּכֵי בַּהֲדֵי הֲדָדִי לֹא אֶפְשָׁר'. וְהֲרִ"י אוֹמֵר שֶׁאֵין צָרִיךְ, דְּלָא אַמְרִינָן הֲכִי אֶלָּא גַּבֵּי בִּרְכַּת הַמָּזוֹן שֶׁהוּא סִלּוּק וְהֶסַּח הַדַּעַת עַל מַה שֶׁאָכַל וְשָׁתָה.